《续当涂别驾林率庵赋谪仙李翰林》
宋代·释居简

龊龊复龊龊，未死如未生。公去月明在，留得青山茔。

青山倚公高，屹立千载英。翠巘拓吟垒，飞瀑按酒兵。

行客一仰止，折几鄙吝萌。狂歌长短吟，迈古日月明。

俊逸兼鲍谢，丽则侪云卿。骅骝博艳姬，土苴群方兄。

节峻玄霜严，义重紫禁轻。酹土土长燥，雷魁何由平。

生男禁多才，此话闻阿庚。真才弃如土，大厦谁支倾。

不用谢安石，大雅空垂名。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。